Po prijatí usmernení pre správu aktív Komisia pohotovo zaviedla všetky právne, administratívne a technické opatrenia vrátane zostavenia účtovnej závierky, vymedzenia investičnej stratégie, stanovenia referenčnej hodnoty a limitov rizika. SRF začal fungovať 1. januára 2021 po prijatí prevodu portfólia záručného fondu EFSI. Prvé toky do fondu zo zdrojov VFR na roky 2021 – 2027 sa prijali 30. júna 2021 s prvou splátkou tvorby rezerv v rámci Programu InvestEU. 1. augusta 2021 sa rezervy na EFSD a Garančný fond pre vonkajšie opatrenia bez problémov previedli do SRF. Prevod portfólia Garančného fondu pre vonkajšie opatrenia predstavoval zložitú operáciu, ktorá si vyžadovala bezproblémovú koordináciu s jeho predchádzajúcim správcom, Európskou investičnou bankou.

Očakáva sa, že SRF počas obdobia 2022 – 2030 príjme z prispievajúcich nástrojov dodatočné toky do fondu vo výške 19,3 miliardy EUR, pričom toky do fondu sa každoročne pohybujú v rozmedzí od 1 miliardy EUR do 3 miliárd EUR. Tieto toky do fondu možno kompenzovať tokmi z fondu na účely pokrytia výziev na uplatnenie záruky a oprávnených nákladov. Očakáva sa, že SRF dosiahne do rokov 2026 – 2027 objem finančných prostriedkov presahujúci 20 miliárd EUR.

·celkovou sumou hotovosti a hotovostných ekvivalentov, ktoré by sa vyžadovali v každom záručnom fonde na plnenie na základe výziev na uplatnenie záruky, ak by sa zdroje viedli a spravovali samostatne.

Vlády a centrálne banky v roku 2021 naďalej vykonávali do veľkej miery akomodačné politiky, ale výhľadové očakávania týkajúce sa politického smerovania sa v priebehu roka zmenili, a to najmä v dôsledku inflácie, ktorá sa ukázala byť oveľa výraznejšia. Infláciu poháňal neustály rast cien energie a rozsiahle výpadky v dodávateľskom reťazci a ku koncu roku dosiahla najvyššiu úroveň za desaťročia (5 % v Európe a 7 % v USA). V reakcii na to sa komunikácia centrálnych bánk a smerovanie očakávaní v priebehu roka zmenili a účastníci trhu postupne napredovali s očakávaniami rastu úrokových sadzieb.

Prvý rok fungovania SRF plynul v období, keď vzniklo mimoriadne náročné trhové prostredie pre investície s pevným výnosom, čo negatívne ovplyvnilo oceňovanie cenných papierov fondu. Rok 2021 bol najhorším rokom pre trhy s dlhopismi od roku 1999, pričom indexy na svetovom trhu s dlhopismi klesli o 4,7 % a indexy trhu s dlhopismi denominované v EUR klesli o 2,85 %. Tento výsledok bol spôsobený vyššou infláciou, ktorá podnietila očakávania na trhu v súvislosti so sprísnením menovej politiky centrálnymi bankami. V dôsledku toho bola negatívne ovplyvnená aj návratnosť SRF, hoci naďalej zodpovedala svojej referenčnej hodnote a výrazne prekonala širší vývoj na trhu s dlhopismi. Stručný opis týchto zmien v trhovom prostredí a ich vplyv na výnosy z investícií do dlhopisov sa uvádza ďalej.

Približne 26 % portfólia tvoria dlhopisy so splatnosťou menej ako jeden rok, dlhopisy s pohyblivým výnosom a krátkodobé nástroje peňažného trhu a hotovosť, ktoré poskytujú ďalší vankúš likvidity pre portfólio. Znamená to, že portfólio je dobre vybavené na reagovanie na výzvy na uplatnenie záruky.

Viac ako 26,8 % trhovej hodnoty portfólia sa investuje do cenných papierov s ratingom AAA najvyššej kvality a zvyšok je dobre rozdelený v celom spektre stupnice investičného stupňa. Len 2,3 % portfólia má nižší ako investičný stupeň a týka sa gréckych štátnych zmeniek so splatnosťou kratšou ako jeden rok. Takisto sa v ňom nachádza 8,2 % hotovosti alebo hotovostných ekvivalentov. Uvedená kategória AAA tvorí 26,8 % a ďalej zahŕňa napríklad aj cenné papiere emitované štátnymi orgánmi, akými sú nemecká, holandská a americká vláda, nadnárodnými orgánmi ako Európska investičná banka, Európskym mechanizmom pre stabilitu, agentúrami ako KfW a kryté dlhopisy emitované významnými finančnými inštitúciami.





3.ODDIEL III

3.1.Diverzifikácia investičných možností

Negatívnou výkonnosťou SRF v roku 2021 sa zdôrazňujú riziká investovania výlučne do jednej triedy aktív (s pevným výnosom). Vyhliadky pre portfóliá s pevným výnosom zostávajú zložité, možno aj na niekoľko rokov, a to vzhľadom na stále nízke úrovne výnosov a opäť rastúce obavy z inflácie.

S cieľom zlepšiť dlhodobejšiu výkonnosť portfólia má Komisia v úmysle rozšíriť investičné možnosti SRF nad rámec investícií s pevným výnosom v rámci limitov existujúcich usmernení pre správu aktív.

Z výsledkov hĺbkovej analýzy rizík a výnosov, ako sa podrobnejšie uvádza v pracovnom dokumente útvarov Komisie, ktorý je priložený k tejto správe, vyplýva, že ďalšia diverzifikácia aktív môže z dlhodobého hľadiska priniesť výhody. Umožnilo by to zmierniť nadmernú expozíciu voči aktívam s pevným výnosom, z ktorých plynú nízke výnosy.

Hoci by sa riziko do určitej miery zvýšilo, obmedzená kapitálová expozícia až do výšky 20 % portfólia by zostala v súlade s toleranciou rizika SRF a zvýšila by sa ňou očakávaná priemerná návratnosť na jednotku rizika.

Expozícia voči kapitálu sa môže budovať postupne prostredníctvom investícií do fondov obchodovaných na burze (ETF), ktoré ponúkajú nákladovo efektívnu diverzifikovanú expozíciu voči rozsiahlym akciovým indexom. Tieto indexy sú v podstate košmi akcií veľkých spoločností v širokom spektre odvetví a geografických regiónov. ETF ako také ponúkajú širšiu expozíciu voči cieľovým akciovým trhom a zmierňuje sa nimi nesystémové riziko vyplývajúce z investovania do akcií niekoľkých spoločností.

Komisia sa bude snažiť dokončiť všetky prípravy na investície do kapitálových ETF do jesene 2022, a to v závislosti od dokončenia viacerých potrebných technických a operačných procesov. Takéto investície by sa realizovali postupne, pričom by sa zohľadnili trhové podmienky a úrovne oceňovania – možno prostredníctvom investícií nových tokov do SRF.

3.2.Zahrnutie environmentálnych a sociálnych faktorov a faktorov v oblasti správy a riadenia (ESG) do referenčnej hodnoty SRF

Usmernenia pre správu aktív už obsahujú negatívne kritériá preskúmania, ako napríklad vylúčenie dlhopisov spojených s činnosťami súvisiacimi s hazardnými hrami alebo tabakom. V usmerneniach pre správu aktív sa okrem toho vyžaduje, aby SRF integroval faktory ESG. Portfólio SRF má v súčasnosti veľkú expozíciu voči cenným papierom, ktoré sú v súlade s faktormi ESG (pozri aj poznámku pod čiarou č. 19), čo je výrazne viac ako jeho referenčná hodnota (13,4 % pre portfólio v porovnaní so 4,5 % pre referenčnú hodnotu ku koncu roku 2021). Komisia by však chcela posilniť politiku ESG v súvislosti so SRF a zahrnúť stopu ESG do aktualizovanej verzie referenčnej hodnoty.

Na tento účel sa plánuje pridať k referenčnej hodnote SRF sklon ESG, pričom sa má aktualizovať z dôvodu vykonávania diverzifikácie investičných možností, aby sa poskytlo spoľahlivé porovnávacie kritérium pre portfóliá s rovnakými cieľmi a atribútmi ako SRF. Zmena referenčnej hodnoty pre investície zo SRF môže poskytnúť aj príležitosť systematickejšie integrovať faktory ESG. Očakáva sa, že podiel cenných papierov označených ESG v portfóliu bude v budúcnosti ďalej rásť, čo sa podporí referenčnou hodnotou s jasnými charakteristikami ESG. V budúcich výročných správach sa uvedie vykonávanie profilu ESG zo strany SRF.

Existujú presvedčivé ekonomické dôkazy o tom, že trhy nedávno začali uprednostňovať investície, ktoré sú citlivé na ESG. Komisia vystupuje ako líder medzi politickými orgánmi, ktoré podporujú environmentálne a udržateľné postupy, preto je vhodné využiť túto príležitosť na diverzifikáciu s cieľom lepšie zosúladiť našu investičnú stratégiu s politickými prioritami.

3.3.Závery

Prvý rok fungovania SRF bol poznačený bezproblémovým zavedením potrebných operačných, technických a účtovných nástrojov, ako aj úspešnými prevodmi existujúcich portfólií do zložiek SRF.

SRF, ktorý má v súčasnosti v držbe aktíva v hodnote 12,31 miliardy EUR, predstavuje silný kapitálový vankúš pre rozpočtové záruky a úvery poskytnuté tretím krajinám. V roku 2021 sa nevyskytli žiadne udalosti operačného rizika, keďže všetky výzvy na uplatnenie záruky boli pokryté a účtovná závierka sa uzavrela podľa harmonogramu.

Prevažná väčšina aktív SRF pozostáva z dlhopisov alebo hotovosti s investičným stupňom, ktoré tvoria dostatočný vankúš likvidity. Obrat v cykle úrokových sadzieb, ktorým sa zvýšili výnosy a zároveň znížili ceny dlhopisov, však výrazne ovplyvnil tento druh likvidných aktív. Rok 2021 bol najhorším rokom pre investorov do dlhopisov za viac ako 20 rokov.

Vzhľadom na tieto výzvy má Komisia v úmysle ďalej posilňovať odolnosť SRF.

Komisia sa zameriava na rozšírenie investičných možností SRF, a tým na zmiernenie rizika expozície jednej triedy aktív. Z internej analýzy (pozri pracovný dokument útvarov Komisie) vyplynulo, že obmedzené a progresívne obnovenie rovnováhy SRF tak, aby zahŕňal expozíciu voči akciám až na úrovni 20 %, môže mať významný pozitívny vplyv na očakávané príjmy z dlhodobého hľadiska, pričom riziko sa zvýši len nepatrne. Z tejto práce vyplýva, že v diverzifikovanom portfóliu (vrátane kapitálu do výšky 20 %) sa očakávali výnosy vo výške 1,6 %, zatiaľ čo v portfóliu s expozíciou len voči aktívam s pevným výnosom sa očakávali výnosy vo výške 0,7 %.

Projekt diverzifikácie je takisto príležitosťou na súbežné formovanie prístupu Komisie a jeho posun smerom k zvýšeniu investícií Komisie do ESG aktív s cieľom riešiť jej politické priority zeleného a udržateľného rastu. Vďaka súčasnému organickému prístupu uprednostňovania ESG aktív je SRF už portfóliom, ktoré je najviac orientované na ESG, a to zo všetkých portfólií spravovaných Komisiou. Systematickejším začleňovaním faktorov ESG do referenčnej hodnoty možno aktívnejšie riadiť orientáciu SPF zameranú na ESG.